পেডোলজি

পেডোলজি হল শিশুদের আচরণ এবং বিকাশ সম্পর্কিত অধ্যয়ন। এটিকে শিক্ষাতত্ত্ব বা শেখানোর কলা এবং শিশুচিকিৎসা বা শিশুদের সাথে সম্পর্কিত চিকিৎসাবিজ্ঞানের থেকে আলাদা বলে গণ্য করা যেতে পারে।। তবে পেডোলজি সাধারণত একটি স্বতন্ত্র অধ্যয়ন ক্ষেত্র হিসেবে স্বীকৃত নয়; তাই অনেক ব্যক্তি যাদেরকে পেডোলজিস্ট হিসেবে বর্ণনা করা যেত, তাদের পরিবর্তে শিক্ষাবিদ, শিশুচিকিৎসক, মনোবিজ্ঞানী ইত্যাদি হিসেবে বর্ণনা করা হয়। একটি স্বতন্ত্র অধ্যয়নের ক্ষেত্র হিসেবে পেডোলজির স্বীকৃতি না পাওয়ার আরেকটি কারণ হলো, একজন ব্যক্তি অন্যান্য ক্ষেত্রে অবদান রাখার পাশাপাশি পেডোলজির ক্ষেত্রেও অবদান রাখতে পারেন। উদাহরণস্বরূপ,   জঁ পিয়াজে শিশুদের জ্ঞান বিকাশ তত্ত্বের মাধ্যমে পেডোলজিতে অবদান রেখেছিলেন; তবে, পিয়াজেটকে সাধারণত একজন বিকাশমূলক মনোবিজ্ঞানী হিসেবেই বেশি স্বীকৃতি দেওয়া হয়।

পেডোলজির উৎস

মনোবিজ্ঞান এবং শিক্ষাবিদ্যার এই ধারার উৎস ১৮শ শতাব্দীর শেষের দিকে খুঁজে পাওয়া যায়, যখন মনোবিজ্ঞানের একটি শাখা আলাদা হয়ে শিক্ষাবিদ্যার ভিত্তি তৈরি করে, যা শিক্ষাগত মনোবিজ্ঞান বা "পরীক্ষামূলক শিক্ষাগত মনোবিজ্ঞান", "পরীক্ষামূলক শিক্ষাবিদ্যা", "পরীক্ষামূলক শিক্ষা"  ইত্যাদি নামেও পরিচিত ছিল।

জি. স্ট্যানলি হল (১৮৪৪-১৯২৪) পেডোলজিকে একটি পৃথক অধ্যয়ন হিসেবে উৎসাহিত করেন এবং আধুনিক শিক্ষাগত মনোবিজ্ঞানের বিকাশেও গুরুত্বপূর্ণ ভূমিকা পালন করেন।আমেরিকার একজন গবেষক, অস্কার ক্রিসম্যান, ১৮৯৩ সালে "পেডোলজি" শব্দটি প্রস্তাব করেন। ১৯শ শতাব্দীর শেষে, শিশুদের একটি ব্যাপক অধ্যয়ন হিসেবে পেডোলজি ইউরোপে খ্যাতি লাভ করে, যা প্রাকৃতিক বিজ্ঞানের পদ্ধতিতে শিশুদের নিয়ে একটি অধ্যয়ন তৈরির প্রচেষ্টা ছিল। ১৯০৯ সালে অধ্যাপক কাজিমিয়ের্জ টোয়ারডোভস্কি অস্ট্রিয়া-হাঙ্গেরির লিভিভে (বর্তমানে ইউক্রেন) একটি পেডোলজিক্যাল সোসাইটি প্রতিষ্ঠা করেন। ১৯১০ সালে ক্রাকুফে অনুরূপ একটি সমিতি গঠিত হয়। ১৯১১ সালে বেলজিয়ামের ব্রাসেলসে প্রথম বিশ্ব পেডোলজি কংগ্রেস অনুষ্ঠিত হয়, যেখানে ২২টি দেশের প্রতিনিধিরা উপস্থিত ছিলেন।

প্রথম বিশ্বযুদ্ধ (১৯১৪-১৯১৮) পশ্চিম ইউরোপে এই অধ্যয়নের বিকাশে ইতি টেনেছিল।

যেহেতু বিজ্ঞানের একটি শাখা হিসেবে পেডোলজি কখনও পূর্ণতা লাভ করেনি, তাই পেডোলজির পরিধি বা উপকরণ সম্পর্কে কোনো সাধারণ প্রতিষ্ঠিত ধারণা নেই।

মেরিল্যান্ডের বোয়ি স্টেট ইউনিভার্সিটি মার্কিন যুক্তরাষ্ট্রের প্রথম বিশ্ববিদ্যালয় হিসেবে পেডোলজিতে স্নাতক ডিগ্রি প্রদান শুরু করে। বিশ্ববিদ্যালয়ের ২০১৪ সালের একটি নথিতে "পেডোলজি মেজর (যা এখন শিশু ও কিশোর অধ্যয়ন নামে পরিচিত)"-এর কথা উল্লেখ করা হয়েছে। মার্কিন যুক্তরাষ্ট্রের অনেক বিশ্ববিদ্যালয়ে পেডোলজিক্যাল অধ্যয়নকে সাধারণত "শিশু বিকাশ" নামক মেজরের অধীনে শ্রেণিবদ্ধ করা হয়।

সোভিয়েত ইউনিয়নে পেডোলজি

রুশ সাম্রাজ্যে এই ক্ষেত্রের একজন বিশিষ্ট বিকাশকারী ছিলেন সেন্ট পিটার্সবার্গের আলেকজান্ডার পেট্রোভিচ নেচায়েভ, যিনি ১৯০১ সালে পরীক্ষামূলক শিক্ষাগত মনোবিজ্ঞানের গবেষণাগার প্রতিষ্ঠা করেছিলেন। সোভিয়েত পেডোলজি ঐতিহ্যগতভাবে ভ্লাদিমির বেখতেরেভের প্রচেষ্টার মাধ্যমে প্রতিষ্ঠিত হয়েছিল বলে মনে করা হয়; বিশেষ করে, ১৯১৮ সালে তিনি মস্তিষ্ক ও মানসিক কার্যকলাপ অধ্যয়ন ইনস্টিটিউটে একত্রিত মনস্তাত্ত্বিক প্রতিষ্ঠানগুলোর অংশ হিসেবে পেডোলজি ইনস্টিটিউট প্রতিষ্ঠা করেন।

পেডোলজি ১৯২০-এর দশক থেকে ১৯৩০-এর দশকে সোভিয়েত ইউনিয়নে নিবিড়ভাবে চর্চা করা হয়েছিল। পেডোলোগিয়া ("Педология") নামে একটি পত্রিকাও প্রকাশিত হত। লেভ ভাইগটস্কি এবং পাভেল ব্লনস্কি ছিলেন এর বিশিষ্ট সমর্থকদের মধ্যে অন্যতম।

যদিও পেডোলজিস্টদের অনেক কাজই যথেষ্ট মূল্যবান ছিল, তবুও পেডোলজি শিশুর মানসিক বিকাশের অবস্থা অনুমান করার পাশাপাশি তার ভবিষ্যৎ সম্পর্কে ভবিষ্যদ্বাণী করার ক্ষেত্রে উৎসাহী কিন্তু দুর্বল ভিত্তির পরীক্ষা পদ্ধতির কারণে তীব্রভাবে সমালোচিত হয়েছিল।

১৯৩৬ সালের ৪ জুলাই ভেকেপি(বি)-এর কেন্দ্রীয় কমিটির একটি বিশেষ ডিক্রি "নারকোমপ্রোস-এর সিস্টেমে পেডোলজিক্যাল বিকৃতি সম্পর্কে" জারির পর এটি আনুষ্ঠানিকভাবে নিন্দিত হয়েছিল।

বহিঃসংযোগ
P.Ya.Shvartsman, I.V.Kuznetsova, Pedology: A Repressed Science

তথ্যসূত্র

বিষয়শ্রেণী:সামাজিক বিজ্ঞান
বিষয়শ্রেণী:শিশুর বিকাশ